
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  12 mai  2008               

Pl-x  199 /2008                     


A V I Z

asupra  propunerii legislative pentru completarea Legii nr. 544/2001
 privind liberul acces la informaţiile de interes public 
                 În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru completarea Legii nr. 544/2001 privind liberul acces la informaţiile de interes public, trimisă cu adresa nr. Pl-x 199 din 14.04.2008  şi înregistrată cu nr.31/327 din 15.04.2008.
                Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră decizională. 
Senatul, în calitate de primă Cameră sesizată, a respins propunerea legislativă în şedinţa din 8 aprilie 2008.               
Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă  în şedinţa din  12 mai 2008.

 Membrii comisiei au examinat propunerea legislativă supusă avizării, expunerea de motive, avizul favorabil, cu observaţii şi propuneri, al Consiliului Legislativ, nr.1507 din 31.10.2007, precum şi punctul de vedere al Guvernului transmis cu adresa nr.3139/22.11.2007, prin care nu susţine  adoptarea acestei iniţiative legislative. 
Propunerea legislativă are ca obiect de reglementare completarea Legii nr. 544/2001 privind liberul acces la informaţiile de interes public, cu o secţiune care să cuprindă dispoziţii speciale în sensul acordării accesului la informaţii referitoare la actele de dispoziţie sau administrative privind bunurile mobile sau imobile din domeniul public sau privat al statului, precum şi încadrarea ca infracţiune a faptei de nerespectare a acestor obligaţii.
                 În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative din următoarele considerente:
                        - dispoziţiile privind interzicerea clauzelor de confidenţialitate sau a celor similare, în actele ce au ca obiect un bun mobil sau imobil aparţinând domeniului public sau privat al statului sau al unităţilor administrativ teritoriale, nu se încadrează în obiectul de reglementare al Legii nr.544/2001;
                        - impunerea publicării actelor aflate în executare care cuprind clauze de confidenţialitate sau similare, încalcă prevederile art.15 alin.(2) din Constituţie, potrivit cărora „legea dispune numai pentru viitor”;
                         - în ceea ce priveşte fapta incriminată ca infracţiune, din formularea textului rezultă că subiectul activ al infracţiunii este o autoritate publică, ceea ce contravine art.191 din Codul penal, potrivit căruia autorităţile publice nu răspund penal.
În raport de obiectul şi conţinutul reglementării,  propunerea legislativă  face parte din categoria legilor organice. 
                                          PREŞEDINTE,                               SECRETAR,

                                          Sergiu ANDON                              George BĂEŞU
 Consilier,  C. Păduroiu

